Spider-Man: No Way Home
„Spider-Man: Far From Home“ (oʻzbekcha manbalarda „Oʻrgimchak odam: Uyga yoʻl yoʻq“ oʻlaroq maʼlum) — 2021-yilda chiqarilgan superqahramonlik filmi. „Marvel kinematografiya koinoti“ (MKK) mediafranshizasidagi yigirma yettinchi kinokartina. „Spider-Man: Homecoming“ (2017) va „Spider-Man: Far From Home“ (2019) filmlarining davomi. Marvel Comics komikslaridagi Oʻrgimchak odam personajiga asoslangan. Columbia Pictures va Marvel Studios kinostudiyalari tomonidan ishlangan, Sony Pictures Releasing tomonidan esa tarqatilgan. Filmga Jon Watts rejissyorlik qilgan. Ssenariyni Chris McKenna va Erik Sommers yozgan. Bosh rollarni Tom Holland, Zendaya, Benedict Cumberbatch, Jacob Batalon, Jon Favreau, Jamie Foxx, Willem Dafoe, Alfred Molina, Benedict Wong, Tony Revolori, Marisa Tomei, Andrew Garfield va Tobey Maguire ijro etgan. Film voqealariga koʻra, Parker kimligi ommaga oshkor qilinib, hayoti butunlay ostin-ustun boʻlib ketgach, doktor Stephen Strangedan (Cumberbatch) yordam soʻraydi, ammo Strangening jodusi notoʻgʻri ishlab vaqt va makon uzluksizligini buzib yuboradi. Film premyerasi 2021-yilning 13-dekabrida Gollivudda boʻlib oʻtgan. Kinotanqidchilar tomonidan xush qarshilangan. Umumjahon boʻylab kinoprokatlarda $1,9 milliard mablagʻ toʻplab, oʻsha vaqtda tarixdagi oltinchi eng kassabop filmga, 2021-yilning esa eng kassabop filmiga aylangan. „Eng yaxshi vizual effektlar“ nominatsiyasida „Oscar“ mukofotiga nomzod oʻlaroq koʻrsatilgan.